荅鄭方回
作者：皎然
朝代：唐

paragraphs: 獨禪外念入，中夜不成定。
顧我顦顇容，澤君陽春詠。
詞貞思且逸，瓊彩何暉映。
如聆雲和音，況覩聲名盛。
琴語掩爲聞，山心聲宜聽。
是時寒光澈，萬境澄以淨。
高秋日月清，中氣天地正。
遠情偶茲夕，道用增寥敻。
思君處虛空，一操不可更。
時美城北徐，家承谷口鄭。
軒車未有轍，蒿蘭且同徑。
莊生誡近名，夫子罕言命。
是以耕楚田，曠然殊獨行。
萎蕤鸞鳳彩，特達珪璋性。
通隱嘉黃綺，高儒重荀孟。
世汚我未起，道蹇吾猶病。
逸翮思冥冥，潛鱗樂游泳。
宗師許學外，恨不逢孔聖。
說詩迷頹靡，偶俗傷趨競。
此道誰共詮，因君情欲罄。